በሚቀጥሉት 5 አመታት ኢትዮጵያ 10 ሺህ  ሜጋ ዋት በላይ ሃይል የማመንጨት አቅም ይኖራታል ተባለ
ታላቁ የኢትዮጵያ ህዳሴ ግድብና የኮይሻ ሃይል ማመንጫ ፕሮጀክቶች  ሲጠናቀቁ በሚቀጥሉት 5 አመታት  ኢትዮጵያ  ከ10 ሺህ ሜጋ ዋት በላይ  የኤሌክትሪክ ሃይል የማመንጨት አቅም እንደሚኖራት የውሃ መስኖና ኢነርጂ ሚኒስትሩ ዶ/ር ኢ/ር ስለሺ በቀለ ተናገሩ።በሚቀጥሉት 10 አመታት ደግሞ ኢትዮጵያ 20 ሺህ ሜጋዋት  የኤሌክትሪክ ሃይል ለማመንጨት የሚያስችል አቅም ለመፍጠር አቅዳ እየሰራች መሆኑንም በዌቢናር በተካሄደው የዩይትድ ኪንግደምና የአፍሪካ የኢነርጂ ሚኒስተሮች ሲምፖሲየም ላይ ሚኒስትሩ ገልጸዋል፡፡በዚህ ሲምፖዚየም ላይ የኢትዮጵያ፣ የሞሮኮ፣ የግብጽ፣ የሞዛምቢክና የሞሪታኒያ ሃገራት የኢነርጂ ሚኒስትሮች እንዲሁም በረካታ ባለድርሻ አካላት ተሳትፈውበታል፡፡በዚሁ መድረክ ኢትዮጵያ እስካሁን 6ዐ በመቶ  የሚሆኑት ዜጎቿ  የሃይል ተጠቃሚ እንዳልሆኑና ይኸው የሃይል አቅርት ችግር ሌሎች ኢኮኖሚያዊና ማህበራዊ ችግሮችን እያስከተለ እንደሆነ ሚንስትሩ አስረድተዋል።እ.ኤ.አ በ2025 ኢትዮጵያ በግሪድና በኦፍ ግሪድ ለዜጎች ሙሉ በሙሉ ሃይል ለማቅረብ ያለመች መሆኑን ጠቁመው፣ ይሁንና ግን ዘርፉ ከፍተኛ የውጭ ምንዛሪና ቴክኖሎጂ የሚጠይቅ በመሆኑ እንደ ዩናይትድ ኪንግደም ያሉ ሃገራት ባለሃብቶች በዘርፉ ገብተው ኢንቨስት እንዲያደርጉ ጥሪ ማቅርባችውን ከውሃ መስኖና ኢነርጂ ሚኒስቴር ያገኘነው መረጃ ያሳያል፡፡